b'\n_START_ARTICLE_\nGens Corn\xc3\xa8lia\n_START_SECTION_\nOr\xc3\xadgens\n_START_PARAGRAPH_\nEs desconeix amb certesa quin va ser l\'origen de la gens, per\xc3\xb2 es creu que podria derivar d\'un hipot\xc3\xa8tic cognomen Corneus, ("fet de banyes"), potser perqu\xc3\xa8 tindria la pell gruixuda com el material amb qu\xc3\xa8 estan fetes les banyes. Tamb\xc3\xa9 devia existir el diminutiu Corneolus i, de la barreja de les dues paraules, va sorgir Cornelius._NEWLINE_Una altra possibilitat \xc3\xa9s que la paraula estigui relacionada amb l\'agnomen Cossus, emprat per la branca m\xc3\xa9s antiga d\'aquesta gens. Cossus podia ser un arcaic praenomen usat pels avantpassats dels Cornelii, per\xc3\xb2 que m\xc3\xa9s tard va passar a ser un cognomen de la fam\xc3\xadlia. Un exemple semblant es troba en la gens F\xc3\xbaria, que originalment es deia Fusia, paraula que deriva de Fusus. Aquella gens va fer servir m\xc3\xa9s endavant Fusus com a cognomen, de la mateixa manera com els Cornelii van fer amb Cossus. Molt de temps despr\xc3\xa9s, aquesta branca de la fam\xc3\xadlia es va extingir i Cossus el van fer servir com a praenomen alguns dels darrers Cornelii.\n_START_SECTION_\nPraenomina usats per la gens Corn\xc3\xa8lia\n_START_PARAGRAPH_\nEls Cornelii van fer servir una gran varietat de praenomina, tot i que algunes branques van usar alguns noms amb prefer\xc3\xa8ncia. Els m\xc3\xa9s comuns a totes les branques van ser: Servius (abreujat: Ser.), Lucius (L.), Publius (P.), Gnaeus (Cn.), i Marcus (M.). Aulus (A.) va ser preferit per la branca dels Cornelii Cossi. Gaius (C.) va ser preferit per dues branques: els Cornelii Cethegi i els Lentuli. El praenomen Tiberius (Ti.) nom\xc3\xa9s est\xc3\xa0 present una vegada entre els Lentuli, els quals m\xc3\xa9s endavant, reviurien l\'antic cognomen Cossus emprat-lo com a praenomen._NEWLINE_Al segle I\xc2\xa0aC, el dictador Luci Corneli Sul\xc2\xb7la va posar de nom als seus fills bessons Faustus (F.) i Fausta, revivint un antic praenomen que farien servir amb regularitat els seus descendents en els seg\xc3\xbcents dos-cents anys. Van ser l\'\xc3\xbanica fam\xc3\xadlia patr\xc3\xadcia que va fer servir el praenomen Faustus. A la filla menor de Sul\xc2\xb7la li van posar de nom Postuma i no hi ha m\xc3\xa9s registres que provin que aquest nom es torn\xc3\xa9s a fer servir.\n_START_SECTION_\nBranques de la gens Corn\xc3\xa8lia\n_START_PARAGRAPH_\nVan haver branques entre les fam\xc3\xadlies patr\xc3\xadcies i entre les plebees. Els cognomina dels patricis van ser: Arvina, Blasio, Cethegus, Cinna, Cossus, Dolabella, Lentulus, Maluginensis, Mammula, Merenda, Merula, Rufinus, Scapula, Scipio, Sisenna, i Sulla._NEWLINE_Els cognomina dels plebeus van ser: Balbus i Gallus, i tamb\xc3\xa9 es troben alguns cognomina portats per lliberts com ara Chrysogonus, Culleolus, Phagita, etc. Als escrits antics es fa menci\xc3\xb3 alguns plebeus dels Cornelii sense cap cognomen que identifiqui a quina branca pertanyien. En l\'\xc3\xa8poca imperial el nombre dels Cornelis va incrementar considerablement._NEWLINE_Cossus i Maluginensis devien ser originalment una sola fam\xc3\xadlia, ja que sovint els seus cognoms es troben junts, com per exemple en Servius Cornelius Cossus Maluginensis, el c\xc3\xb2nsol del 485\xc2\xa0aC. Amb els anys van esdevenir branques separades. Entre els Cossi hi van haver molts homes il\xc2\xb7lustres, que van viure els segles IV i V\xc2\xa0aC i despr\xc3\xa9s van desapar\xc3\xa8ixer dels llibres d\'hist\xc3\xb2ria. El darrer c\xc3\xb2nsol va portar l\'agnomen Arvina. El darrer dels Maluginenses que va portar el t\xc3\xadtol de c\xc3\xb2nsol va ser l\'any 367\xc2\xa0aC._NEWLINE_Els membres destacats d\'aquestes branques s\xc3\xb3n:'